DKD-hoofkantoor ontruim oor veiligheidsoortredingsVerheugde beamptes van DKD oorval Tshwane se burgemeester, Solly Msimamga, nadat hy hul onveilige hoofkantoor gesluit het. Amptenare van die departement van korrektiewe dienste (DKD) het hande geklap en gejuig toe Solly Msimanga, burgemeester van Tshwane, en ŉ afvaardiging van senior beamptes van Tshwane-nooddienste Woensdag beveel het dat die DKD se hoofkantoor, die Poyton-gebou, weens “ernstige oortredings” van brand- en noodontruimingsordinansies ontruim word. “Ná wat verlede week in Johannesburg gebeur het [toe drie brandbestryders dood is terwyl hulle ŉ brand in ŉ staatsgebou probeer blus het],” het Msimanga aan African News Agency gesê, “het ons gevoel dis belangrik dat ons ons eie geboue begin inspekteer, veral dié wat ons reeds gewaarsku het.” Hy beskryf die toestand in die gebou as skokkend. “Reg by die ingang is veronderstel om ŉ waterversterker te wees, maar dit bestaan nie eens nie. Onder in die gebou, waar ŉ tenk wat water by die gebou moet inbring [in geval van ŉ brand] moes wees, is die koppelaars nie daar nie. Dit beteken as daar môre ŉ brand is, is die gebou daarmee heen.” Binne-in die kantoor, waar duisende lêers geberg word, het amptenare aan Msimanga gesê die ligte is foutief. “Die ontsnappingsroetes is gesluit, wat beteken mense sal deur rook of deur vlamme moet gaan omdat die nooduitgange gesluit is,” het Msimanga gesê. “Dis van die kwessies wat ons in 2016 aan die maatskappy [wat die gebou bestuur] gerapporteer het.” Hy het gesê 1 600 mense gebruik die gebou, wat ook lede van die Suid-Afrikaanse Nasionale Weermag huisves. “Jy kan jou voorstel in watter gevaar die mense hier sal verkeer as ŉ brand sou ontstaan,” het hy gesê. “Ons het ŉ kantien hier wat gas gebruik wat nie eens geregistreer is nie. Weens die hoeveelheid gas wat hier is, sal die gebou binne ŉ oogwink in vlamme opgaan.” Msimanga sê dié toedrag van sake kan nie geduld word nie. “Ongelukkig kan die gebou nie beset word nie. Ons gaan dit toemaak. Ons gaan beamptes toelaat om in te kom en ons te sê watter stappe gedoen moet word en hulle kans gun om reg te maak wat reggestel moet word.” Hy sê hy kan nie toelaat dat mense wat in dié of ander geboue in die onmiddellike omgewing werk se lewe in gevaar gestel word nie. Aan die einde van sy besoek het etlike beamptes hom oorval en bedank vir sy ingryping.